苏轼
用前韵再和孙志举
人众者胜天，天定亦胜人。
邓通岂不富，郭解安得贫。
惊飞贺夏燕，走散入幕宾。
醉眠中山酒，梦结南柯姻。
宠辱能几何，悲欢浩无垠。
回视人间世，了无一事真。
洒扫古玉局，香火通帝闉。
我室思无邪，我堂德有邻。
所至为乡里，事贤友其仁。
之子富经术，蔚如井大春。
蜿蟺楚南极，淑气生此民。
唱高和自寡，非我谁当亲。
譬彼嶰谷竹，剪栽待伶伦。
俗学吁可鄙，纸缯配刍银。
聊将调痴鬼，亦复争华新。
愿子事笃实，浮言扫谵谆。
穷通付造物，得丧理本均。
期子如太仓，会当发陈陈。